Teadvuse avardumise kontsepti on võimalik rakendada kollektiivse teadvuse vormide ja mustrite puhul, nagu näiteks: ühiskonnas üldlevinud kujutlused ja meemid, teaduslikud paradigmad ja maailmavaated, spirituaalsete praktikate ja religioosse pühendumise ideoloogiad. Oma raamatus "The Expansion of Consciousness" (2008) juhtisin ma tähelepanu sellele, et 1960. aastate kümnend oli mitmete omavahel seotud sotsiaal-kultuurilise transformatsiooniliikumiste aeg, mis muutsid põhjalikult Lääne, ja kaudsemalt ka maailma teiste maade, ühiskonda: keskonnaliikumine, naiste vabastusliikumine, sõjavastane liikumine, kodanikuõiguste liikumine, revolutsioon seksuaal- ja perekonnasuhetes ning uute väljendusvormide plahvatuslik ilmumine muusikas ja visuaalsetes kunstides. Isegi kui pole olemas mingit tõendusmaterjali otsestest põhjuslikest seostest psühhedeelikute sisse võtmise ja nende sotsiaal-kultuuriliste transformatsiooniliikumiste vahel, esindab igaüks neist kollektiivse teadvuse avardumist, eksisteerivate piiratud konventsioonide, hoiakute ja normide ületamist, sarnaselt sellele, mida klassikaliselt seostatakse psühhedeeliliste kogemustega indiviidi puhul.